Pécsvárad - Felvidéki emlékszoba
Felvidéki leszármazottként kezdte évtizedekkel ezelőtt családja emléktárgyait összegyűjteni Kárpátiné Kovács Zita. A gyűjtés eredményeként a felvidéki kitelepítések 70. évfordulója alkalmából 2017-ben emlékszoba nyílt Pécsváradon.
70 évvel ezelőtt (1947. május 5 - 1948. december 17. között) mintegy 15 felvidéki településről 60 család telepedett le Pécsváradon, köztük Kovács Károly asztalosmester családja is. Az ő leszármazottai - akik megőrizték a bútorokat, tárgyi eszközöket, iratokat - alakítottak ki nagy lelkesedéssel, és odaadással felvidéki emlékszobát egykori lakóházukban. Mindez persze sokkal több egy iparos család életének bemutatásától, hiszen a magyar társadalom meghatározó időszakait élhetjük át általa.
Az emlékszobát 2017. szeptember 5-én ünnepélyesen megnyitotta Lezsák Sándor, az Országgyűlés alelnöke.
Az emlékszoba előzetes bejelentkezéssel látogatható! Bejelentkezés: 30 390 0105